የገለልተኛ አገሮች ንቅናቄ አባል አገራት ስብሰባ በአዘርባጃን ባኩ ተካሄደ
የገለልተኛ አገራት ንቅናቄ ስብሰባ በአዘርባጃን ባኩ ከተማ መካሄዱን የውጭ ጉዳይ ሚኒስቴር ገለፀ።ሚኒስትር ዴኤታዋ ወይዘሮ ሂሩት ዘመነ የአፍሪካን ቡድን ወክለው ባደረጉት ንግግር ግጭትን ለማስወገድ የአፍሪካ ህብረትና የተባበሩት መንግስታት ትብብር አስፈላጊነት ገልጸዋል።አፍሪካ ለገለልተኛ አገራት ንቅናቄ እሴቶችና መርሆዎች መከበር ቁርጠኛ ናት፤ ግጭቶችን በሰላማዊ መንገድ ለመፍታትና በሰለጠነ መንገድ ለመከራከር አፍሪካዊያን አበክረው ይሰራሉ ብለዋል።ግጭትን መከላከልና የድህረ ግጭት መልሶ ግንባታ ላይ በሚገባ ለመሥራት የአፍሪካ ህብረትና የተባበሩት መንግስታት ድርጅት ትብብርን ማጠናከር እንደሚገባም ጠቁመዋል።ሚኒስትር ዴኤታዋ ከስብሰባው ጎን ለጎን ከጅቡቲ አቻቸው ሞሃመድ ዓሊ ሀሰንና ከሱዳኑ አቻቸው አምባሳደር ሞሐመድ አብደላ ኢድሪስ ጋር በሁለትዮሽና በአካባቢያዊ ጉዳዮች ላይ ተወያይተዋል።በአዛርባጃን የኢትዮጵያ የክብር ቆንስላ ከሆኑት ሴሪሁን አላክባሮቭ ጋርም የሁለቱን አገራት ግንኙነት በሚያጠናክሩ ጉዳዮች ላይ መክረዋል።በክብር ቆንስላው አስተባባሪነት የአዘርባጃን የቢዝነስ ቡድን ኢትዮጵያን ይጎበኛል ተብሎ እንደሚጠበቅ የውጭ ጉዳይ ሚኒስቴር ለዋልታ በላከው መግለጫ አስታውቋል።